แนวโน้มหุ้นไทย17ส.ค.ดัชนีแกว่งไซด์เวย์ ราคาทองลดลง50บาท
แนวโน้มดัชนีหุ้นไทย 17ส.ค.63 ดัชนีแกว่งไซด์เวย์ตามตลาดภูมิภาคเอเชียที่เคลื่อนไหวทั้งแดนบวก-ลบเล็กน้อย ราคาทองปรับลดลง 50 บาท
17 ส.ค. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ คล้ายคลึงกับตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก-ลบเล็กน้อย หลังจากที่การชุมนุมทางการเมืองในประเทศเมื่อวานนี้ เรียบร้อยดี ทำให้น่าจะมีแรงซื้อกลับเข้ามาได้บ้าง และยังมีความคืบหน้าวัคซีนต้านไวรัสโควิด-19 ของรัสเซียด้วย
สำหรับผลประกอบการไตรมาส 2/63 ของบริษัทจดทะเบียนประกาศออกมาเกือบหมดแล้ว ตอนนี้ก็ต้องหันไปดูว่าโบรกเกอร์จะมีการปรับประมาณการอย่างไรบ้าง ซึ่งเท่าที่ดูงบฯก็ไม่ได้ออกมาแย่มาก และตลาดก็ได้ปรับลดลงไปก่อนหน้านี้แล้ว
อย่างไรก็ดี วันนี้ให้ติดตามการประกาศตัวเลขอัตราการขยายตัวทางเศรษฐกิจ (GDP) งวดไตรมาส 2/63 ของไทย ซึ่งก็คงจะออกมาต่ำสุดของปีนี้ และยังต้องจับตาปัจจัยการเมืองในประเทศ ส่วนการปรับน้ำหนักลงทุนของ MSCI ก็ได้มีการปรับลดน้ำหนักลงทุนหุ้นไทยไม่มาก แค่ 0.01% หรือคิดเป็น 22 ล้านเหรียญฯเท่านั้น ซึ่งก็คงจะมีการปรับลดไปบ้างในวันศุกร์ที่ผ่านมา ในหุ้น CPALL, ADVANC เป็นต้น ก่อนที่จะมีผลในวันที่ 31 ส.ค.นี้
พร้อมให้แนวรับ 1,320-1,315 จุด ส่วนแนวต้าน 1,333-1,340 จุด
ด้านสมาคมค้าทองคำ รายงานราคาทองคำประจำวัน ราคาปรับลดลง 50 บาท ทองแท่งรับซื้อ 28,450 บาท ขายออก 28,550 บาท ทองรูปพรรณ รับซื้อ 27,939.88 บาท ขายออก 29,050 บาท